અમેરિકાના કેરોલિના અને જ્યોર્જિયા સાગરકાંઠા તરફ આગળ વધી રહેલું હરિકેન ફ્લોરેન્સ શુક્રવારે સવારે ત્રાટકવાની ચેતવણી વચ્ચે વાવાઝોડાનો સામનો કરવા તંત્ર અને લોકો સજ્જ થઈ રહ્યાં હતાં. વાવાઝોડાની તીવ્રતા થોડી ઘટી છે અને તેને કેટેગરી ટુમાં મૂકવામાં આવ્યું હોવા છતાં પણ ભારે વિનાશ વેરવાની ક્ષમતા ધરાવે છે. પ્રતિ કલાક ૧૩૦ માઇલની ઝડપે પવન ફૂંકાવા સાથે ચાર ફૂટ વરસાદ થવાની સંભાવના છે. કેરોલિના અને જ્યોર્જિયા વાવાઝાડોની ઝપટમાં આવવાની શક્યતા છે. ટાયસન પંચ જેવું વાવાઝોડું કિનારાના વિસ્તાર તરફ આગળ વધી રહ્યું છે તેવામાં કેરોલિના, જ્યોર્જિયા, મેરિલેન્ડ અને વર્જિનિયા જેવાં રાજ્યો કટોકટી જાહેર કરી ચૂક્યાં છે. આ વાવાઝોડું ૧૭૦ અબજ ડોલરનું નુકસાન પહોંચાડી શકે છે. દક્ષિણ અને ઉત્તર કેરોલિનામાં આવેલાં છ જેટલાં પરમાણુ ઊર્જાકેન્દ્રો પરથી વાવાઝોડું પસાર થવાનું છે. કેરોલિના એરલાઇન્સે વાવાઝોડું ત્રાટકવાના સંભવિત વિસ્તારો તરફની ઉડાનો બંધ કરી દીધી હતી. સપ્તાહ સુધી આ સેવાઓ બંધ રહેશે. દરિયાકિનારે આવેલાં મકાનોને બચાવી લેવા મકાનોની આસપાસ રેતીની બેગ્સ ગોઠવાઈ ગઈ છે. મોટા સ્ટોરનાં પ્રવેશદ્વારો પર પણ રેતી ભરેલી વજનદાર બેગ્સ ગોઠવાઈ ગઈ હતી. લોકો પોતાનાં મકાનોને લાકડાનાં પાટિયાંથી સીલ કરીને સુરક્ષિત કરી રહ્યાં હતાં. નૌકાઓને પણ દરિયામાંથી બહાર કાઢીને રસ્તા નજીક ગોઠવી દેવામાં આવી હતી. શુક્રવારે સાંજ સુધીમાં તો વાવાઝોડું ત્રાટકી જ જશે.